
Text rozhodnutia
Súd: Krajský súd Trenčín Spisová značka: 16Cob/10/2014 Identifikačné číslo súdneho spisu: 3612201493 Dátum vydania rozhodnutia: 05. 02. 2014 Meno a priezvisko sudcu, VSÚ: JUDr. Natália Čekanová ECLI: ECLI:SK:KSTN:2014:3612201493.2 Uznesenie Krajský súd v Trenčíne v právnej veci navrhovateľa: MED-ART, spol. s r.o., IČO : 34 113 924, so sídlom Hornočermánska 4, Nitra, proti odporcovi: Lemesa s.r.o., IČO : 36 656 658, so sídlom Černyševského 26, Bratislava, (predtým Lekáreň Medicentrum SAD s.r.o., so sídlom Krásno 125), t.č. vymazaný z obchodného registra, o zaplatenie 9.274,82 Eur s príslušenstvom, o odvolaní odporcu proti rozsudku Okresného súdu Partizánske č.k. 6Cb/3/2012-55 zo dňa 18. septembra 2012, takto r o z h o d o l : Odvolací súd rozsudok súdu prvého stupňa z r u š u j e a konanie z a s t a v u j e. Žiaden z účastníkov n e m á právo na náhradu trov prvostupňového a odvolacieho konania. o d ô v o d n e n i e : Napadnutým rozsudkom č.k. 6Cb/3/2012-55 zo dňa 18.09.2012 súd prvého stupňa rozhodol tak, že určil, že odporca je povinný zaplatiť navrhovateľovi sumu 9.274,82 Eur spolu s úrokom z omeškania vo výške 9% ročne zo sumy 1.006,11 Eur od 07.03.2011 do zaplatenia, zo sumy 1.762,34 Eur od 07.03.2011 do zaplatenia, zo sumy 55,66 Eur od 09.03.2011 do zaplatenia, zo sumy 1.986,75 Eur od 09.03.2011 do zaplatenia, zo sumy 1.084,94 Eur od 09.03.2011 do zaplatenia, zo sumy 5,30 Eur od 09.03.2011 do zaplatenia, zo sumy 16,56 Eur od 09.03.2011 do zaplatenia, zo sumy 1.940,22 Eur od 12.03.2011 do zaplatenia, zo sumy 1.400,66 Eur od 12.03.2011 do zaplatenia, zo sumy 16,28 Eur od 12.03.2011 do zaplatenia a to do troch dní od právoplatnosti rozsudku. Zároveň odporcovi uložil povinnosť nahradiť navrhovateľovi trovy konania v sume 556 Eur do troch dní od právoplatnosti rozsudku. V zákonnej lehote podal odvolanie proti rozsudku súdu prvého stupňa odvolanie odporca. V priebehu odvolacieho konania odvolací súd z výpisu z obchodného registra odporcu zistil, že dňom 20.07.2013 bola obchodná spoločnosť Lemesa s.r.o., IČO : 36 656 658, so sídlom Černyševského 26, Bratislava, (predtým Lekáreň Medicentrum SAD s.r.o., so sídlom Krásno 125), z obchodného registra vymazaná. Podľa § 19 O.s.p. spôsobilosť byť účastníkom konania má ten, kto má spôsobilosť mať práva a povinnosti, inak len ten, komu ju zákon priznáva. Podľa § 20a ods. 2 Obč. zák. právnická osoba zapísaná v obchodnom registri alebo v inom zákonom určenom registri zaniká dňom výmazu z tohto registra, pokiaľ osobitné zákony neustanovujú inak. Podľa § 68 ods.1 Obch. zák. spoločnosť zaniká ku dňu výmazu z obchodného registra. Podľa § 211 ods.2 O.s.p. ak tento zákon neustanovuje inak, pre konanie na odvolacom súde platia primerane ustanovenia o konaní pred súdom prvého stupňa. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 104 ods.1 prvá veta O.s.p. ak ide o taký nedostatok podmienky konania, ktorý nemožno odstrániť, súd konanie zastaví. Podľa § 107 ods. 4 O.s.p. ak po začatí konania zanikne právnická osoba, súd pokračuje v konaní s jej právnym nástupcom, a ak právneho nástupcu niet, súd konanie zastaví. Podľa § 221 ods. 1 písm. b/ O.s.p. súd rozhodnutie zruší, len ak ten, kto v konaní vystupoval ako účastník, nemal spôsobilosť byť účastníkom konania. Poukazujúc na obsah spisu a na zistený skutkový stav, kedy bol odporca v priebehu odvolacieho konania dňom 20.07.2013 vymazaný z obchodného registra odvolací súd konštatuje, že odporca uvedeným dňom stratil právnu subjektivitu a tým aj spôsobilosť byť účastníkom konania. Zánik právnej subjektivity odporcu a zánik spôsobilosti odporcu byť účastníkom konania je neodstraniteľným nedostatkom procesných podmienok. Odporca nemá právneho nástupcu. Pri existencii takejto vady je odvolací súd povinný zrušiť rozhodnutie súdu prvého stupňa a následne konanie zastaviť. V dôsledku výmazu odporcu z obchodného registra bez právneho nástupníctva, odvolací súd rozsudok súdu prvého stupňa zrušil a konanie podľa citovaných zákonných ustanovení zastavil. O trovách odvolacieho konania rozhodol odvolací súd podľa § 224 ods.1 O.s.p. v spojení s § 146 ods.1 písm. c/ O.s.p. tak, že žiaden z účastníkov nemá právo na náhradu trov konania podľa jeho výsledku, ak bolo konanie zastavené. Toto rozhodnutie prijal senát Krajského súdu v Trenčíne pomerom hlasov tri ku nule. Poučenie: Proti tomuto uzneseniu odvolanie n i e j e p r í p u s t n é.

